Diari Oficial de la Generalitat Valenciana


Sumari del DOGV 6769, del 08-05-2012 (2012/3958)

Notificació de la sentència dictada en el juí ordinari número 440/2009.
-----------------------------------------------------------------------

### Dades del document

Número de DOGV
:   6769

Data del DOGV
:   08-05-2012

Secció del DOGV
:   IV. ADMINISTRACIÓ DE JUSTÍCIA

Número del document
:   2012/3958


Organisme emissor
:   Jutjat de Primera Instància Número 1 de Mislata

Tipus de document
:   Edicte

Notificació de la sentència dictada en el juí ordinari número 440/2009. [2012/3958]  
Assumpte civil 000440/2009  
Part demandant: Adquiera Servicios Financieros, Establecimiento Financiero de Crédito, SA.  
Part demandada: Julius Ogun.  
Sobre: ordinaris.  
En el juí esmentat s'ha dictat la resolució que, literalment, és com es diu:  
«Jutjat de Primera Instància número 1 de Mislata  
Procediment: assumpte civil 440/2009.  
Sentència número 1/2012.  
Mislata, 2 de gener de 2012.  
  
Isabel Giner Moreno, jutgessa en substitució del Jutjat de Primera Instancia número 1 de Mislata, he vist les precedents actuacions de juí ordinari, seguides amb el número 440/2009, a instàncies de la demandant, la mercantil Adquiera Servicios Financieros, Establecimiento Financiero de Crédito, SA, representada per la procuradora dels tribunals Ana Campos Pérez Manglano, assistida pel lletrat Eugenio Mata de la Torre, contra Julius Ogun, declarat en rebel·lia, i dicte la resolució següent.  
Antecedents de fet  
Primer. Va correspondre a este Jutjat conéixer de la demanda que s'ha de seguir pels tràmits de juí ordinari, entre les parts més amunt indicades, en què després d'al·legar l'actora els fets i fonaments de dret que va estima pertinents, va acabar demanant que es condemnara la part demandada a pagar la quantitat de huit mil nou-cents vint-i-cinc euros i quaranta-sis cèntims (8.925,46 €) més els interessos de l'import principal al tipus del 2,25% mensual, més les costes del procediment.  
  
Segon. Per la Interlocutòria de 3 de juliol de 2009 es va admetre la demanda esmentada, a la qual no va contestar la part demandada; per això, de conformitat amb l'article 496.1 de la Llei d'Enjudiciament Civil, va ser declarada en rebel·lia processal.  
  
Tercer. Després d'haver-se celebrat l'audiència prèvia, hi va comparéixer només la part actora i es va declarar el pleit conclús per a sentència pel fet que es va sol·licitar únicament la prova documental, d'acord amb el que establix l'article 429.8 de la Llei d'Enjudiciament Civil.  
  
Quart. En la substanciació d'este procediment s'han observat les prescripcions legals vigents.  
  
Fonaments de dret  
Primer. La rebel·lia és una actitud que adopta el demandat enfront del procés, és una situació de fet que es convertix en jurídica quan, després d'haver sigut citat de forma regular, l'òrgan judicial comprova que el demandat no s'ha personat en el termini concedit a este efecte. La principal conseqüència d'esta postura és la plena i pura inactivitat forçosa fins que no es persone, o dit d'una altra forma, la impossibilitat de realitzar actes processals. Això no implica, no obstant això, que esta posició tinga un reflex en les càrregues de l'actor, qui es troba en idèntica posició processal que si no existira rebel·lia. Per tant, la rebel·lia no implica un assentiment ni admissió de fets, ni tan sols suposa una ficta confessio (confessió presumpta). La declaració de rebel·lia del demandat i la consegüent no-contestació de la demanda no elimina del procés el manteniment de la pretensió ni tampoc la satisfà per si sola.  
De conformitat amb el principi de càrrega de la prova que establix l'article 217 de la Llei d'Enjudiciament Civil, correspon a l'actor i al demandat reconvinent la càrrega de provar la certesa dels fets dels quals ordinàriament es desprenga, segons les normes jurídiques que hi siguen aplicables, l'efecte jurídic corresponent a les pretensions de la demanda i de la reconvenció. I incumbix al demandat i a l'actor amonestat la càrrega de provar els fets que, d'acord amb les normes que hi siguen aplicables, impedisquen, extingisquen o enerven l'eficàcia jurídica dels fets a què es referix l'apartat anterior. Si bé la rebel·lia no implica l'admissió dels fets, a la demandada incumbia l'acreditació dels fets que impedisquen, extingisquen o enerven l'eficàcia dels fets al·legats per l'actora dels quals es desprenga l'efecte jurídic corresponent a les pretensions de la demanda i, en este cas, l'actora ha acreditat els motius i fonaments que acrediten la seua reclamació: que d'acord amb la documental presentada resulta que les parts van subscriure un contracte de préstec mercantil número 2007/19425586791, per al finançament de la compra pel demandat d'un vehicle marca Ford Fiesta Steel, matrícula 2270 SCI. Que en la pòlissa esmentada es va pactar que l'import del préstec era de 10.829 euros (8.500 € d'import ajornat; 212,50 € per comissions i gastos; 334,56 € de gastos d'assegurança i 1.781,94 € d'interessos; amb un tipus d'interés nominal del 7,25 € TAE 8,70%) per a tornar en 60 quotes mensuals, sent la primera de 196,61 euros i les 59 restants de 180,21 euros, d'import constant. La data del primer venciment va ser el 5 d'octubre de 2007. D'allò pactat, el demandat només va pagar quatre quotes, i en conseqüència, l'entitat actora va procedir al seu dia a tancar el compte, donant per vençudes la resta de les quotes, que produïen el 27% d'interés anual d'acord amb allò que s'havia pactat, en el document número 2 de la demanda, que no ha sigut impugnat.  
  
Atés el document esmentat i tots altres que s'aporten amb la demanda, pertoca estimar la demanda i condemnar Julius Ogun a pagar a l'actora la quantitat de huit mil nou-cents vint-i-cinc euros i quaranta-sis cèntims ( 8.925,46 €) més els interessos de l'import principal al tipus del 2,25 % mensual, d'acord amb els articles 1100, 1101, 1108 i 1109 del Codi Civil i l'article 312 i següents del Codi de Comerç.  
  
L'article 1089 del Codi Civil preceptua que les obligacions naixen de la llei, dels contractes i quasi contractes i dels actes i omissions il·lícits o en què intervinga qualsevol gènere de culpa o negligència. L'article 1091, que les obligacions que naixen dels contractes tenen força de llei entre les parts contractants i han de complir-se d'acord amb estos; l'article 1254, que el contracte existix des que una o diverses persones consenten a obligar-se, respecte d'una altra o altres, a donar alguna cosa o prestar algun servici; i l'article 1.258, que els contractes es perfeccionen pel mer consentiment, i des de llavors obliguen, no sols al compliment del que s'ha pactat expressament, sinó també a totes les conseqüències que, segons la seua naturalesa, siguen conformes a la bona fe, a l'ús i a la llei.  
  
Segon. Conforme al principi del venciment i de conformitat amb l'article 394 de la Llei d'Enjudiciament Civil, s'imposen les costes a la part demandada.  
Vistos els articles esmentats i tots altres que hi són aplicables de manera general i pertinent.  
  
Dispositiva  
Estime la demanda i condemne Julius Ogun a pagar a l'actora la quantitat de huit mil nou-cents vint-i-cinc euros i quaranta-sis cèntims (8.925,46 €) més els interessos al tipus pactat, amb la imposició expressa de les costes del procediment a la part demandada esmentada.  
  
Mode d'impugnació: mitjançant un recurs d'apel·lació davant de l'Audiència Provincial de València (art. 458 LEC). El recurs s'interposarà per mitjà d'un escrit que cal presentar en este Jutjat en el termini de 20 dies hàbils, comptador des de l'endemà de la notificació de la sentència, que es limite a esmentar la resolució objecte d'apel·lació, i on es manifeste la voluntat de recórrer-hi, amb la indicació dels pronunciaments que s'impugnen (art. 457.2 LEC). De conformitat amb el que disposa la disposició addicional 15a de la Llei Orgànica del Poder judicial, introduïda per la Llei Orgànica 1/2009, de 3 de novembre, per a recórrer, la part recurrent ha de constituir un depòsit per l'import de 50 euros, llevat del Ministeri Fiscal i les entitats exemptes que s'inclouen en el precepte legal esmentat. En el moment d'interposar el recurs, cal acreditar que s'ha consignat la quantitat objecte de depòsit en l'entitat de crèdit Banesto i en el compte de consignacions d'este Jutjat.  
Esta és la meua sentència que pronuncie, mane i firme.  
  
Publicació. La sentència anterior va ser donada, llegida i publicada per la jutgessa que la va dictar, mentre celebrava audiència pública el mateix dia de la data; jo, el secretari judicial, en done fe».  
  
Atés que es desconeix el domicili o la residència actuals de la part demandada, mitjançant la provisió de hui, la jutgessa, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha ordenat publicar este edicte al tauler d'anuncis del Jutjat per a portar a efecte la diligència de notificació de la sentència.  
  
  
Mislata, 2 d'abril de 2012.- El secretari judicial: José Vicente García López.